Document ID: 32005R0953

32005R0953
L 164/1
JURNALUL OFÍCIAL AL UNIUNII EUROPENE
REGULAMENTUL (CE) NR. 953/2005 AL CONSILIULUI
din 21 iunie 2005
cu privire la încheierea Protocolului de stabilire, pentru perioada 1 iulie 2004 - 30 iunie 2007, a posibilităților de pescuit și a contribuției financiare prevăzute de Acordul între Comunitatea Economică Europeană și Republica Coasta de Fildeș privind pescuitul în largul Coastei de Fildeș
CONSILIUL UNIUNII EUROPENE,
având în vedere Tratatul de instituire a Comunității Europene, în special articolul 37 coroborat cu articolul 300 alineatul (2) și articolul 300 alineatul (3) primul paragraf,
având în vedere propunerea Comisiei,
având în vedere avizul Parlamentului European (1)
întrucât:
(1)
În conformitate cu Acordul între Comunitatea Economică Europeană și Republica Coasta de Fildeș privind pescuitul în largul Coastei de Fildeș (2), înainte de expirarea protocolului anexat acordului, părțile contractante urmează să negocieze pentru a stabili de comun acord conținutul protocolului pentru perioada următoare, precum și orice modificări sau completări ce urmează să fie aduse anexei.
(2)
Între 9 și 13 noiembrie 2003, cele două părți au negociat la Abidjan un nou protocol de stabilire a posibilităților de pescuit și a contribuției financiare. Acest protocol, care se referă la perioada 1 iulie 2004 - 30 iunie 2007 a fost parafat la 3 martie 2004 la Bruxelles.
(3)
Alocarea posibilităților de pescuit între statele membre și obligația acestora de a raporta capturile trebuie confirmate.
(4)
Protocolul menționat anterior trebuie aprobat,
ADOPTĂ PREZENTUL REGULAMENT:
Articolul 1
Protocolul de stabilire, pentru perioada 1 iulie 2004 - 30 iunie 2007, a posibilităților de pescuit și a contribuției financiare prevăzute de Acordul între Comunitatea Economică Europeană și Republica Coasta de Fildeș (3) privind pescuitul în largul Coastei de Fildeș este aprobat în numele Comunității.
Articolul 2
(1) Posibilitățile de pescuit stabilite de protocol se alocă între statele membre după cum urmează:
(a)
specii demersale:
Spania: 1 300 GT (tone brut) pe lună, în medie anuală:
(b)
nave de pescuit ton:
(i)
tonere cu plasă lungă:
-
Franța: 17 nave;
-
Spania: 17 nave;
(ii)
paragate de suprafață:
-
Spania: 6 nave;
-
Portugalia: 5 nave;
(iii)
nave de pescuit ton cu platformă și paragate:
-
Franța: 3 nave.
(2) În cazul în care cererile de licență ale statelor membre menționate nu epuizează posibilitățile de pescuit stabilite de protocol, Comisia poate să ia în considerare cererile de licență ale oricărui alt stat membru.
Articolul 3
Statele membre ale căror nave practică pescuitul în cadrul prezentului acord transmit o notificare Comisiei în conformitate cu Regulamentul (CE) nr. 500/2001 al Comisiei din 14 martie 2001 de stabilire a normelor de aplicare a Regulamentului (CEE) nr. 2847/93 al Consiliului în ceea ce privește controlul capturilor realizate de navele de pescuit comunitare în apele unei țări terțe și în larg, cu privire la cantitățile capturate din fiecare rezervă de pește în zona de pescuit a Coastei de Fildeș (4).
Articolul 4
Președintele Consiliului este autorizat să numească persoanele împuternicite să semneze protocolul sub forma unui schimb de scrisori prin care Comunitatea își asumă obligații.
Articolul 5
Prezentul regulament intră în vigoare în a treia zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Luxemburg, 21 iunie 2005.

Labels: 18
5
6